送虞伯瞻以宣城尉爲上元方田官
作者：周紫芝
朝代：宋

paragraphs: 曩時人物詢石渠，風流文采知諸虞。
老成不見典刑在，定識載行家有書。
此郎胸中有涇渭，不比當年灞陵尉。
可憐汗血名家駒，未有長途試千里。
空鞭赤兔鞬臂弓，射殺窮山赤丸子。
只今廊廟方賡歌，羣材並用肩相摩。
将分壤地辨壚{擥手=木}，要追禹跡窮岷嶓。
懸知使者欲推轂，豈止朱墨精研磨。
簡書可畏君莫厭，會見天邊給飛傳。
時來富貴亦偶然，且盡十分金瀲灧。